CELEX: 32020D0369
Language: bg
Date: 2020-03-04 00:00:00
Title: Решение (EC) 2020/369 на Комисията от 4 март 2020 година за предоставяне на правомощия на образувания, представляващи интересите на потребителите и търговците на равнището на Съюза, да отправят външни предупреждения в съответствие с Регламент (ЕС) 2017/2394 на Европейския парламент и на Съвета (текст от значение за ЕИП)

5.3.2020   
               
               
                  BG
               
               
                  Официален вестник на Европейския съюз
               
               
                  L 67/139
               
            
         РЕШЕНИЕ (EC) 2020/369 НА КОМИСИЯТА
         от 4 март 2020 година
         за предоставяне на правомощия на образувания, представляващи интересите на потребителите и търговците на равнището на Съюза, да отправят външни предупреждения в съответствие с Регламент (ЕС) 2017/2394 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/2394 на Европейския парламент и на Съвета от 12 декември 2017 г. относно сътрудничеството между националните органи, отговорни за прилагането на законодателството за защита на потребителите, и за отмяна на Регламент (ЕО) № 2006/2004 (1), и по-специално член 27, параграф 2 от него,
         като има предвид, че:
         
                     (1)
                  
                  
                     В Регламент (ЕС) 2017/2394 са предвидени разпоредби за сътрудничество между компетентните органи, определени от държавите членки като отговорни за прилагането на законодателството на Съюза за защита на интересите на потребителите.
                  
               
                     (2)
                  
                  
                     С член 27, параграф 2 от Регламент (ЕС) 2017/2394 се изисква Комисията да предоставя правомощието за отправяне на „външни предупреждения“ във връзка с предполагаеми нарушения, попадащи в обхвата на Регламента, на образувания, които представляват потребителите, а когато е подходящо — търговците, на равнище ЕС.
                  
               
                     (3)
                  
                  
                     Образуванията, обхванати от настоящото решение, работят на равнището на Съюза и са изразили интерес за участие в механизма за външни предупреждения. Тези образувания са се присъединили към Регистъра за прозрачност и съответно към Кодекса за поведение, съдържащ се в приложение III към Споразумението между Европейския парламент и Европейската комисия относно Регистъра за прозрачност за организации и самостоятелно заети физически лица, които участват в изготвянето и прилагането на политиките на ЕС (2).
                  
               
                     (4)
                  
                  
                     Регламент (ЕС) 2017/2394 се прилага от 17 януари 2020 г. Поради това настоящото решение следва да се прилага от деня след деня на публикуването му в Официален вестник на Европейския съюз, за да се даде възможност на съответните организации да участват в механизма за външни предупреждения възможно най-скоро.
                  
               
                     (5)
                  
                  
                     В съответствие с член 27, параграф 2 от Регламент (ЕС) 2017/2394 бяха проведени консултации с държавите членки относно образуванията, попадащи в обхвата на настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Правомощието за отправяне на външни предупреждения съгласно член 27, параграф 2 от Регламент (ЕС) 2017/2394 се предоставя на следните субекти:
            
                        а)
                     
                     
                        Европейското бюро на съюзите на потребителите (BEUC), идентификационен номер в Регистъра за прозрачност: 9505781573-45;
                     
                  
                        б)
                     
                     
                        Конфедерацията на семейните организации в Европейския съюз (COFACE), идентификационен номер в Регистъра за прозрачност: 93283396780-85;
                     
                  
                        в)
                     
                     
                        Европейската общност на потребителските кооперациии (EURO COOP), идентификационен номер в Регистъра за прозрачност: 3819438251-87.
                     
                  
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 4 март 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 345, 27.12.2017 г., стр. 1.
         
            (2)  ОВ L 277, 19.9.2014 г., стр.11.